Učenici viših razreda naše škole posjetili su Mediteranski festival knjige koji se održao u Splitu, na Gripama, 28.9 - 2.10. 2022.  
U pratnji učiteljice hrvatskoga jezika i knjižničarke Ivane Pavić i učiteljice hrvatskoga jezika Anite Dražin prošetali su sajmom, razgledali bogatu ponudu knjiga brojnih izdavača, a neki su za sebe odabrali i kupili neke zanimljive naslove.  
Prisustvovali su i predstavljanju nove slikovnice *,,Tri kuće, tri prijatelja’’* našeg cijenjenog novinara i književnika Jurice Pavičića.  
Ovo djelo je autorova prva slikovnica. Posveta je to njegovom vlastitom dječačkom odrastanju u kojoj je kroz likove dječaka Serđa, Tome i Roka iznio priču o različitostima, nastanku i stvaranju prijateljstva, o vjernosti i hrabrosti i poštenju. Radnja je smještena na ulice Splita gdje je i sam autor odrastao.  
Književnik je našim učenicima objasnio cijeli postupak nastanka slikovnice, od same ideje pa sve do realizacije, odnosno trenutka kad knjigu uzmu u svoje ruke. Tako su doznali da se ideja za priču može stvoriti i javiti bilo gdje. Autor ju je, primjerice, jednom dobio dok je vozio bicikl. Doznali su i da priča ne nastane i ne napiše se iz jednog puta, nego je to ipak malo trajniji proces. Čuli su koju ulogu ima ilustrator i zaključili da ni to nije jednostavan posao.  
Kako je Jurica Pavičić i filmski kritičar, doznali su i brojne zanimljive informacije o nastanku stripa, animiranog filma te snimanju pravih filmova. Iznenadili su se informacijama koliko je ljudi i vremena potrebno da se snimi samo nekoliko filmskih kadrova.  
Dobili su odgovore na sva postavljena pitanja i obogatili svoje mudre glavice nekim novim saznanjima.  
Veselimo se sljedećem sajmu knjiga.  
Do tada se družimo s knjigama uz krilaticu da ,,djeca koja čitaju postaju ljudi koji misle''.